Kap. 166, 167, 490, 820 og 3490

Prop. 203 S

(2012–2013)
Proposisjon til Stortinget (forslag til stortingsvedtak)

Endringer i statsbudsjettet 2013 under Justis- og beredskapsdepartementet, Barne-, likestillings- og inkluderingsdepartementet og Utenriksdepartementet (tilleggsbevilgning som følge av økt kvote for overføringsflyktninger)

Tilråding fra Justis- og beredskapsdepartementet 4. oktober 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Innledning

Formålet med denne proposisjonen er å få Stortingets samtykke til å starte arbeidet i 2013 med å ta ut 1 000 flere overføringsflyktninger i 2014.

2 Bakgrunn

Konflikten i Syria startet våren 2011 og det er ingen utsikter til noen snarlig løsning. Det foregår en omfattende og systematisk voldsbruk som i stor grad følger sekteriske skillelinjer. Dette sammen med de massive ødeleggelsene av hus og infrastruktur gjør at mange av flyktningene fra Syria ikke vil ha noe å reise hjem til eller være trygge selv om konflikten skulle finne en snarlig løsning. Av de over to millionene som har flyktet fra Syria oppholder 97 pst. seg i nabolandene. Tar man med både de som har blitt registrerte hos Høykommissæren for flyktninger (UNHCR) eller vertslandets myndigheter og de som venter på registrering, var det per 10. september om lag 732 000 fordrevne fra Syria i Libanon, 520 000 i Jordan, 464 000 i Tyrkia, 178 000 i Irak og 117 000 i Egypt. Antallet syrere på flukt i eget land (internt fordrevne) ligger på om lag 4,3 millioner.

På bakgrunn av den stadig mer dramatiske situasjonen i Syria, og den særdeles vanskelige situasjonen for flyktninger fra Syria og for nabolandene, foreslås det en tilleggskvote på 1 000 plasser for flyktninger fra Syria som er anerkjent som flyktninger av UNHCR. Det er ønskelig at dette kan skje så raskt som mulig, og at arbeidet igangsettes i 2013. UNHCR vil ha problemer med å fremme saker tidlig nok til at hele prosessen gjøres ferdig i 2013.

Selv om 1 000 ekstra plasser er lite i den store sammenhengen, er det viktig å avhjelpe situasjonen i nabolandene med strategisk bruk av gjenbosetting. Norge kan bistå med å ta imot saker med personer som av ulike grunner er særlig sårbare, pga. helseproblematikk, traumer osv. Grundig saksbehandling er nødvendig for å sikre at vi ikke henter personer som skal ekskluderes fra flyktningstatus pga. krigsforbrytelser og lignende.

Asylmottakene er i dag under stort press fordi antallet asylsøkere øker, samtidig som det ikke blir bosatt nok flyktninger som har fått opphold i Norge. En økning i kvoten vil øke presset på mottakene. For å forberede bosettingsarbeidet av flyktningene fra Syria skal Integrerings- og mangfoldsdirektoratet (IMDi) lage et særskilt informasjonsopplegg rettet mot kommunene og befolkningen som helhet. Formålet er å øke bosettingen i kommunene, både av overføringsflyktninger og flyktninger fra mottak.

3 Økonomiske og administrative konsekvenser

Forslaget innebærer at kvoten for overføringsflyktninger økes med 1 000 personer i 2014, og at arbeidet med uttaket starter i 2013. Dette vil totalt innebære merutgifter på 778,5 mill. kroner i årene 2013-2017 over Barne-, likestillings-, og inkluderingsdepartementets (750,8 mill. kroner), Justis- og beredskapsdepartementets (22,7 mill. kroner) og Utenriksdepartementets (5 mill. kroner) budsjettkapitler. Av dette kan 100,6 mill. kroner føres som offisiell utviklingshjelp (ODA-godkjente utgifter). Merutgiftene er i hovedsak knyttet til saksbehandling, tilskudd til UNHCR, reiseutgifter for overføringsflyktningene, integreringstilskudd og tilskudd til opplæring i norsk og samfunnskunnskap. Utgiftene for 2014 på 185,5 mill. kroner over under Barne-, likestillings-, og inkluderingsdepartementets budsjett, 7,6 mill. kroner under Justis- og beredskapsdepartementets budsjett og 5 mill. kroner under Utenriksdepartementets budsjett er innarbeidet i Prop. 1 S (2013-2014).

4 Forslag under de enkelte kapitlene

Det foreslås å gjennomføre tiltak for å starte arbeidet med ekstrauttaket i 2013. Dette innebærer økte utgifter på til sammen 16,1 mill. kroner knyttet til saksbehandling og tilskudd til UNHCR. Økte utgifter på 7,2 mill. kroner som kan ODA-godkjennes dekkes gjennom omdisponering innenfor uendret bistandsramme på Utenriksdepartementets budsjett.

Kap. 166 Miljø og bærekraftig utvikling mv.

Post 71 Internasjonale prosesser og konvensjoner mv.

Bevilgningen reduseres med 7,2 mill. kroner, jf omtale under kap 167, post 21. Reduksjonen har sammenheng med at planlagte tiltak i tilknytning til frihandelsavtalene med Egypt og Tunisia ikke kommer til utbetaling i inneværende år. Utgifter knyttet til tiltakene i 2014 er innarbeidet i Prop. 1 S (2013–2014).

Kap. 167 Flyktningtiltak i Norge, godkjent som utviklingshjelp (ODA)

Post 21 Spesielle driftsutgifter

Etter OECD/DACs retningslinjer kan visse innenlandske utgifter knyttet til gjenbosetting av flyktninger godkjennes som offisiell utviklingshjelp (ODA-godkjente midler). Jf. omtale under kap. 166, post 71, kap. 490, post 73 og kap. 3490, post 06 foreslås det å øke bevilgningen under kap. 167, post 21 med 7,2 mill. kroner mot tilsvarende reduksjon under kap. 166, post 71.

Kap. 490 Utlendingsdirektoratet

Post 01 Driftsutgifter

Utlendingsdirektoratet (UDI) sine oppgaver med uttak av overføringsflyktninger er bl.a. knyttet til forberedelse og gjennomføring av uttakskommisjoner (saksbehandlere reiser til oppholdsland), intervjuer av flyktningene, saksbehandling og vedtaksfatting, samt samarbeid med International Organization for Migration ifm. flyktningenes reise til Norge. UDI vil påføres betydelig administrativt merarbeid som følge av ekstrauttaket.

Det foreslås å øke bevilgningen under kap. 490, post 01 med 7,9 mill. kroner i 2013 slik at UDI kan sette i gang arbeidet med ekstrauttaket.

Post 73 Beskyttelse til flyktninger utenfor Norge mv, støttetiltak, kan nyttes under kap. 821, post 60

UNHCRs arbeid knyttet til uttak av overføringsflyktninger er bl.a. knyttet til identifisering av saker, registrering, intervjuer, asylvurdering, forberede gjenbosettingssøknader etc. Uttak av 1 000 ekstra overføringsflyktninger vil medføre betydelig merarbeid for UNHCR.

Det foreslås å øke bevilgningen under kap. 490, post 73 med 7,2 mill. kroner for å understøtte UNHCRs arbeid med uttaket i de aktuelle landene.

Kap. 3490 Utlendingsdirektoratet

Post 06 Gjenbosetting av flyktninger – støttetiltak, ODA-godkjente utgifter

Visse innenlandske utgifter knyttet til gjenbosetting av flyktninger kan i henhold til OECD/DACs statistikkdirektiv godkjennes som offisiell utviklingshjelp. Jf. omtale under kap. 490, post 73 foreslås en økning av inntektene under kap. 3490, post 06 med 7,2 mill. kroner.

Kap. 820 Integrerings- og mangfoldsdirektoratet

Post 01 Drift

Integrerings- og mangfoldsdirektoratet (IMDi) må i 2013 starte bosettingsarbeidet for å kunne bosette 1 000 flere overføringsflyktninger. For å øke kunnskapen i kommunene om flyktningene som kommer, skal det lages et eget informasjonsopplegg.

Det foreslås å øke bevilgningen under kap. 820, post 01 med 1 mill. kroner for å lage et informasjonsopplegg om flyktningene som skal bosettes i kommunene som følge av økningen i kvoten.

Tilråding

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2013 under Justis- og beredskapsdepartementet, Barne-, likestillings- og inkluderingsdepartementet og Utenriksdepartementet (tilleggsbevilgning som følge av økt kvote for overføringsflyktninger).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2013 under Justis- og beredskapsdepartementet, Barne-, likestillings- og inkluderingsdepartementet og Utenriksdepartementet (tilleggsbevilgning som følge av økt kvote for overføringsflyktninger) i samsvar med et vedlagt forslag.

Forslag
til vedtak om endringer i statsbudsjettet 2013 under Justis- og beredskapsdepartementet, Barne-, likestillings- og inkluderingsdepartementet og Utenriksdepartementet (tilleggsbevilgning som følge av økt kvote for overføringsflyktninger).

I

I statsbudsjettet for 2013 gjøres følgende endringer:

Utgifter:

Kap. | Post |  | Kroner
166 |  | Miljø og bærekraftig utvikling mv. |
| 71 | Internasjonale prosesser og konvensjoner mv., reduseres med | -7 205 000
|  | fra kr 31 000 000 til kr 23 795 000 |
167 |  | Flyktningtiltak i Norge, godkjent som utviklingshjelp (ODA) |
| 21 | Spesielle driftsutgifter, forhøyes med | 7 205 000
|  | fra kr 1 459 558 000 til kr 1 466 763 000 |
490 |  | Utlendingsdirektoratet |
| 01 | Driftsutgifter, forhøyes med | 7 857 000
|  | fra kr 802 593 000 til kr 810 450 000 |
| 73 | Beskyttelse til flyktninger utenfor Norge mv, støttetiltak, kan nyttes under kap. 821, post 60, forhøyes med | 7 205 000
|  | fra kr 6 741 000 til kr 13 946 000 |
820 |  | Integrerings- og mangfoldsdirektoratet |
| 01 | Drift, forhøyes med | 1 000 000
|  | fra kr 179 437 000 til kr 180 437 000 |

Inntekter:

Kap. | Post |  | Kroner
3490 |  | Utlendingsdirektoratet |
| 06 | Gjenbosetting av flyktninger – støttetiltak, ODA-godkjente utgifter, forhøyes med | 7 205 000
|  | fra kr 6 741 000 til kr 13 946 000 |